**Regler og retningslinjer**

**Turneringsdeltagelse**

De fleste turneringene på terminlista har rankingstatus. For å delta i rankingturneringer, norgesmesterskap og kvalifiseringsturneringer til internasjonale mesterskap, må man ha spillerlisens. Husk at det kreves norsk statsborgerskap og/eller fast bostedsadresse i Norge for å løse lisens. Turneringene uten rankingstatus stiller ikke krav om lisens, men man på være medlem av en klubb registrert i FIF Seksjon Petanque for å delta. Benytt gjerne disse anledningene til å få nye spillere inn i miljøet.

**Kiosk**

Kravet om kiosk eller muligheten til å kjøpe mat og drikke i umiddelbar nærhet gjelder for alle arrangementene våre. Dette er også en potensiell inntektskilde for arrangørklubbene.

**Særlige krav til rankingstevne**

Følgende krav stilles til den enkelte klubb ved gjennomføring av et rankingstevne:

* Sekretariat: Det skal være et sekretariat bestående av minimum én ikke-spillende person.
* Resultater: Arrangørklubben er ansvarlig for å levere liste over deltakere og resultat til seksjonsstyret, eller annen person utpekt av seksjonsstyret, ved turneringens avslutning. Overleveringen skal skje via e-post innen kl. 12 påfølgende dag til petanque.no@gmail.com.Vi ønsker også referat/artikkel og bilder til våre nettsider, og bidragsytere kan følgelig hentes fra utenfor arrangørenes rekker.
* Dommer: En ikke-spillende dommer utnevnes på forhånd. Dersom man ikke får tak i en ikke-spillende dommer, skal man bruke spillende dommer og en turneringsjury. Avtale skal skje i forkant av turneringen. Også i år vil seksjonen betale utgiftene med en ikke-spillende godkjent dommer. Klubben må selv gjøre avtale med ikke-spillende dommer.
* Turneringsavvikling/spilleoppsett: Et rankingstevne bør ikke gå over flere enn 7 kamper, men minimum 5 kamper inkludert sluttspill. Arrangøren skal informere om spilleoppsett før spillestart.
	+ Alle rankingstevner skal ha sluttspill. Sluttspillkamper skal alltid spilles fra 0-0 og uten tidsbegrensning, jamfør internasjonale regler. Vi anbefaler at dette overholdes også i innledende, dersom spilleoppsett ikke krever annet. Godkjente begrensninger er enten kampstart på 2-2 eller tid: minimum 1 time og 1 kvarter pluss to grisekast (i trippel) 1 time og to grisekast (dobbel) eller 45 minutter (singel). Dersom begrensning tas i bruk må dette opplyses om så tidlig som mulig og i alle fall innen frist for påmelding, samt i tilfeller ved ekstrem nedbør og/eller svært kalde spilleforhold. Styret jobber med å oppdatere og ordne gamle turneringsskjemaer, og vil også oppfordre arrangørklubber til å prøve ulike oppsett.
	+ B-sluttspill: Seksjonen ønsker økt fokus på B-sluttspill ved rankingturneringer med gruppespill, dette for å sikre tilstrekkelig antall kamper for alle. Vi oppfordrer derfor arrangørklubben å legge til rette for dette. Fra 2018-sesongen har det vært obligatorisk deltakelse i B-sluttspill og det deles også ut rankingpoeng i B-sluttspillet. Resultatlister fra både A- og B-sluttspill (og eventuelt flere sluttspill) skal oversendes seksjonen.
* Forbud mot rusmidler: Det skal ikke røykes på banen under spill. En spiller som blir tatt får først en advarsel, ved neste overtredelse vil spilleren bli utvist. Advarsel skal gis av dommer(e) eller turneringsleder, etter samråd med sekretariatet. Alkohol eller andre rusmidler er strengt forbudt. Overtredelse medfører umiddelbar utvisning. I påvente av en eventuell opprettelse av sanksjonsråd, bes skriftlige klager på spillere som ikke overholder disse reglene sendes til seksjonsstyret.
* Klær / Sko: Anstendige klær bør være en selvfølge, men viktigst av alt: Heldekkende sko, dette av sikkerhetsmessige årsaker.

**Ranking og premiering**

Det blir delt ut rankingpoeng i alle rankingtureringer, inkludert alle klasser i norgesmesterskapet. Ved mange nok lag vil det også bli delt ut rankingpoeng i B-sluttspillet. Reglene for hvordan rankingpoengene skal fordeles etter antall deltagerlag finner dere her.

Årets petanquespiller vil motta en vandrepokal, samt en miniatyrpokal. Vandrepokalen vinnes til odel og eie etter tre napp. Ved likt antall poeng kåres vinneren etter følgende kriterier, beregningen fortsetter til man oppnår en forskjell mellom «kandidatene»:

* flest oppnådde poeng i turneringer med over 45 lag, og evt.
* flest oppnådde poeng i turneringer med over 35 lag, og evt.
* flest oppnådde poeng i turneringer med over 25 lag, og evt.
* flest oppnådde poeng i turneringer med over 15 lag, og evt.
* flest poeng oppnådd i NM totalt, og evt.
* flest antall seire totalt sett, og evt.
* flest antall 2. plasser totalt sett

De seks spillerne øverst på tabellen vil bli innvilget reisestøtte fra seksjonen. Se oversikten her.

1. plass: kr. 4.000

2. plass: kr. 3.000

3. plass: kr. 2.500

4. plass: kr. 2.000

5. plass: kr. 2.000

6. plass: kr. 1.500

Også de tre beste damespillerne vil premieres med reisestøtte pålydende kr. 1.000 pr. spiller, så fremt en eller flere av disse ikke er blant topp 6. Spillerne kan ta ut denne «premien» i løpet av de tre påfølgende år. Såfremt ikke premien er benyttet i denne perioden går den tilbake til seksjonen. Premien kan benyttes som reisestøtte til turneringer i både inn- og utland.

Det gjennomføres også en egen klubbranking. Det er satt opp premie pålydende kr.

5.000 til beste klubb. Styret i vinnerklubben skal bruke premien til drift av klubben, herunder

arrangement og/eller annet som kommer klubbens medlemmer til gode.

**Antidopingarbeid**

Som en del av Idretts-Norge er vi alle pliktige å forholde oss til, og rette oss etter antidopingarbeidet. Hver og en av oss skal vite hvorfor doping er forbudt, hva det gjør med kroppen og hvilke konsekvenser det har å bryte dopingbestemmelsene. Dopingtester kan utføres både under klubbtreninger, turneringer og større mesterskap. Vi anbefaler derfor både klubber og enkeltspillere å besøke nettsiden antidoping.no. Her finnes egne program for Rent Idrettslag og Ren Utøver.